# **Klar til Aula**

## I efterårsferien lukker ForældreIntra og erstattes med skolernes nye kommunikationsplatform, Aula. Denne vejledning gør dig klar til at tage Aula i brug.

Kære forælderFra mandag den 14. oktober 2019 går Aula i luften. Det er den nye kommunikationsplatform og app du skal bruge til at kommunikere med skolen. Aula er et nemt redskab, som gør det overskueligt for dig at følge med i dit barns hverdag og udvikling. Aula er også et sikkert it-system, som passer godt på dine oplysninger.

Husk at gemme det indhold fra ForældreIntra, som I ønsker at bevare.

**Kom i gang med Aula**Fra mandag den 14. oktober kan du logge på Aula via www.aula.dk eller på mobil eller tablet via app’en, som kan hentes i App Store eller Google Play (søg på ”Aula”):

* Logger du på www.aula.dk, skal du anvende NemID første gang og herefter dit unilogin, som du kender fra ForældreIntra.
* På Aulas app logger du på med NemID første gang og kan herefter vælge en selvvalgt kode, fingertouch eller ansigtsgenkendelse, hvis din enhed understøtter dette.

Første gang du logger på Aula, vil du blive bedt om at udfylde diverse kontaktinformationer, behov for notifikationer og tage stilling til fuldmagter relateret til dit barn/børn.

Vejledning til brug af Aula findes på [www.nyborg.dk/aula](http://www.nyborg.dk/aula) og [www.aulainfo.dk](file:///C:\Users\tho\AppData\Local\Microsoft\Windows\INetCache\Content.Outlook\3LJAGK7V\www.aulainfo.dk). Du kan også ringe til Hotline 6333 8000, mandag til fredag, kl. 9-18, der kan svare på grundlæggende spørgsmål om Aula.

**Den første tid med Aula**Alle folkeskoler i Danmark skal anvende Aula fra det nye skoleår – og børnehaverne fra sommer 2020. Udviklingen af Aula er tæt på fuldendt, men kombinationen af et nyt IT-system samt lærere og forældre, der skal lære Aula at kende, kan forventeligt give udfordringer i starten, som vi håber, at I vil have tålmodighed med den første tid.

Hvis I har spørgsmål, konstaterer fejl eller andre uhensigtsmæssigheder, kan I rette henvendelse til jeres skolesekretær.

**Venlig hilsen  
 Aula-teamet i Nyborg Kommune**